Liam Gallagher

Detstvo (1972 – 1990)

Liam Gallagher sa narodil v anglickom Manchestri, v časti Burnage v roku 1972, ako v poradí tretí syn manželov Peggy a Thomas Gallagherovcov. Má dvoch starších bratov – Paul a Noel. Otec Thomas bol často veľmi násilný ku rodine. Hoci jeho starší bratia Paul a Noel boli týraní viac, Liam povedal, že práve týranie zo strany otca ho inšpirovalo stať sa umelcom. Keď mal 10 rokov, tak Peggy vzala deti a odišli od Thomasa. Paul a Noel často tvrdili, že Liam už od útleho veku vyhľadával konflikty a počet jeho nepriateľov narastal. Najmä konflikt s Noelom sa stupňoval, keďže bývali spolu v jednej izbe. Keď mal Liam 15 rokov, tak bol vyhodený zo školy kvôli bitkám a často kradol bicykle z miestnych obchodov. Ako povedal Noel, v puberte sa začal Liam zaujímať o spev a začal počúvať kapely ako The Stone Roses, The Kinks, The Smiths, T. Rex, no najmä The Beatles. Ako sám povedal: "The Smiths boli skvelí, no niečo im chýbalo. A potom prišli Stone Roses, a hneď som vedel, čo budem ďalej robiť".

Začiatok hudobnej kariéry (1991 – 1992)

V roku 1991 ho starý kamarát, spolužiak a taktiež veľký fanúšik Manchestru City – Paul "Guigsy" McGuigan pozval do kapely The Rain, do úlohy speváka. Liam to okamžite prijal. Taktiež písal piesne spolu s gitaristom Paul "Bonehead" Arthurs. Noel Gallagher otvorene zosmiešňoval toto partnerstvo Liama a Boneheada a označil ho za "jednoducho hrozné". Liam to neskôr pripustil: "Áno, boli sme na hovno." Kapela skúšala len jeden deň v týždni a neviedli k veľkému úspechu. V roku 1992 sa Noel vrátil z turné ako roadie s Inspiral Carpets. Aj keď nemal rád The Rain, aj tak pristúpil k rozhovoru s Liamom a ostatnými, a nakoniec sa dohodli. Noel pristúpil k tomu, že sa pripojí ku kapele, ale mal podmienky: Všetky piesne bude skladať on, to znamená že Liam a ostatní nenapíšu nič; všetci sa budú snažiť uspieť, budú makať a každý deň skúšať. Liam sa neskôr rozhodol zmeniť meno kapely z The Rain na Oasis.

Začiatky Oasis

Pod Noelovým vedení sa Oasis podarilo získať nahrávaciu zmluvu s Creation Records a Oasis vydali album Definitely Maybe, ktorý sa stal najpredávanejším debutovým albumom v histórii. Zraky fanúšikov a všetkých kritikov sa preniesli hlavne na Liamov hlas, ktorý bol základom Oasis. Podľa mnohých je jeho hlas z rokov 1991 – 1995 tým najlepším v histórii rock'n'rollu spolu s Johnom Lennon, Paulom McCartneym, či Freddiem Mercurym. Jeho hlas mal v sebe kombináciu sily s nádhernou farbou a zaujal väčšinu pracujúcej triedy Británie. No taktiež sa Liam predvádzal aj pred bulvárom. Priznal sa k užívaniu drog, pri názoroch na celebrity si "pred ústa nedával servítku" a taktiež vyhlasoval "budeme takí veľkí ako Beatles, ak nie väčší!".

Na vrchole slávy (1994 – 1996)

V roku 1995 sa začala tzv. Vojna Britpopu a Liam sa neraz pochytil so spevákom skupiny Blur – Damonom Albarnom. Taktiež sa pochytil s ďalšou celebritou. Po tom, čo Noel povedal na Robbieho Williamsa "tučný tanečník z Take That" a následnej Robbieho reakcie na Noela, sa Liam na Robbieho vyjadril: "Hocikde ho stretnem, v bare alebo na párty, zlomím mu nos za to, čo povedal na môjho brata!". Hádky s Williamsom sa ťahali ďalšich 10 rokov. A to len pár mesiacov predtým spolu tancovali na pódiu v Glastnobury a taktiež Robbie uvádzal Oasis na Top of The Pops. Liamov hlas bol podľa mnohých na vrchole a Oasis úplne ovládli hudobný svet. Vydali druhý album (What’s the Story) Morning Glory? a single ako Wonderwall, či Champagne Supernova. Oasis zorganizovali turné, ktorého súčasťou bol napríklad koncert na štadióne Manchestru City – Maine Road, kde sa Noel a Liam začali hádať počas hrania piesne Whatever. Taktiež zorganizovali najväčší koncert v Britskej histórii – v Knebworth Parku. Ešte v roku 1996 Oasis hrali MTV Unplugged, ktorého sa napokon Liam nezúčastnil, ako Noel pri príchode na pódium povedal "Liam tu dnes s nami nebude, pretože má bolesť hrdla", tak všetky piesne spieval Noel, no Liam sa s údajnou chorobou opitý vyškieral v hľadisku.

Pád Britpopu a takmer rozpad Oasis (1997 – 2000)

Nahrávanie albumu Be Here Now prišlo s úpadkom Liamovho hlasu, ktorý už nebol taký čistý ako predtým. Spôsobili to cigarety, alkohol, drogy, no najmä jeho póza pri spievaní, so zdvihnutým krkom a rukami za chrbtom. Liam bol neraz opitý na scéne a párkrát aj pod vplyvom drog. V roku 1999, keď z Oasis odišli Bonehead a Guigsy, sa takmer Oasis rozpadli. Noel pozval do kapely hudobníkov Gema Archera a Andyho Bella. Liam sa stal známy s bubeníkom Alanom Whitom, pretože boli známou alkoholickou dvojicou nazývanou tiež Bert a Ernie. V roku 1997 sa oženil s herečkou Patsy Kensit, no v roku 1999 sa rozviedli. Mali spolu syna, ktorému dali meno Lennon (podľa Johna Lennona).

Druhá dekáda Oasis (2000 – 2009)

V druhej polovici pôsobenia Oasis bola v každom štúdiovom albume Oasis aspoň jedna skladba napísaná Liamom. Neboli to megahity, ako zvykol písať Noel, viac-menej v poradí štvrtom štúdiovom albume Standing On The Shoulder of Giants (2000) sa objavila Liamova prvá skladba Little James, ktorú mnohí ľudia opisovali, ako "najhoršiu pieseň Oasis vôbec". 2. júla 2001 sa mu narodil druhý syn, tentoraz s Britskou herečkou a speváčkou dievčenskej skupiny All Saints, Nicole Appleton. V ďalšom albume Heathen Chemistry (2002) sú tri Liamove piesne – Born On A Different Cloud, Better Man a prvý singel ktorý napísal z lásky k Nicole Appleton – Songbird. V roku 2005 Oasis vydali šiesty štúdiový album Don't Believe The Truth. Na albume sa nachádzajú 3 Liamove skladby – Love Like A Bomb (spolu s Archerom), The Meaning of Soul a Guess God Thinks I'm Abel. 14. februára 2008 sa oženil s Nicole Appleton, na tom istom mieste, kde si vzal prvú manželku. Taktiež sestra Nicol Appleton, Natalie, sa tam vydala za hudobníka zo skupiny Prodigy – Liama Howletta. V roku 2008 vydali Oasis posledný štúdiový album Dig Out Your Soul. Liam napísal piesne – I'm Outta Time (venované pre Johna Lennona), Ain't Got Nothin', Soldier On, plus bonusová skladba Boy With The Blues. V roku 2009 sa Liam s Noelom takmer nerozprával a stretávali sa prakticky len na pódiu. V Auguste 2009 Liam pred koncertom rozbil Noelovu obľúbenú gitaru, to viedlo k zrušeniu koncertu a následnému odchodu Noela z Oasis. 28. Augusta sa Oasis rozpadli.

Beady Eye (2009 – súčasnosť)

Po odchode Noela z Oasis sa Liam rozhodol s ostatnými členmi pokračovať, no zmenili si meno z Oasis na Beady Eye. Liam priznal, že najprv bol odchodom Noela deprimovaný, no neskôr chytil druhý dych a začali s ostatnými pracovať na debutovom albume. Vo februári 2010 prevzal cenu pre Oasis za najlepší album posledných 30 rokov, ktorú získal album (What’s the Story) Morning Glory?. Na ceremónii spôsobil tak trochu škandál. Poďakoval všetkým členom Oasis, ktorí sa podieľali na albume, okrem Noela, ktorý zložil všetky piesne z albumu. Následne hovoriac "Chcem poďakovať Boneheadovi, Guigsymu, Alanovi Whiteovi... a najlepším zas*atým fanúšikom na svete! Žite navždy!" (Live Forever, pieseň Oasis) odhodil mikrofón aj s ocenením do hľadiska. V novembri vydali Beady Eye prvú pieseň, Bring the Light, ktorú napísal práve Liam. 28. Februára 2011 vydali Beady Eye debutový album Different Gear, Still Speeding, v ktorom Liam zložil nasledujúce skladby: Beatles And Stones, Wind Up Dream, Bring The Light, For Anyone, Wigwam a The Morning Son. Beady Eye boli časopisom NME nominovaní na ocenenie za najlepšiu novú kapelu a Liam bol nominovaný za najštýlovejšieho speváka. V Apríli 2011 nahrali Beady Eye coververziu piesne Across The Universe na pomoc obetiam katastrofy v Japonsku. V roku 2011 taktiež Liam zažaloval Noela, pretože sa dožadoval ospravedlnenia. Noel sa Liamovi ospravedlnil v jeho Webchate s fanúšikmi.

Pretty Green

Pretty Green je názov Liamovej módnej značky, ktorú pomenoval podľa piesne skupiny The Jam.

Film o The Beatles

V roku 2010 začal natáčať film o slávnych The Beatles. Film má zachytávať posledné roky The Beatles a volá sa The Longest Cocktail Party. Taktiež povedal, že by chcel natočiť film o Oasis, ktorý by začal momentom pred posledným koncertom, a pokračoval by smerom dozadu, až ku najväčšej sláve.